

VLADA REPUBLIKE HRVATSKE

26. ožujka 2020.

|  |  |
| --- | --- |
| **Predlagatelj:** | Ministarstvo mora, prometa i infrastrukture |
| **Predmet:** | Prijedlog odluke o davanju prethodne suglasnosti predsjedniku Vijeća Hrvatske regulatorne agencije za mrežne djelatnosti za opterećenje imovine Hrvatske regulatorne agencije za mrežne djelatnosti  |

**Prijedlog**

Na temelju članka 31. stavka 2. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), a u vezi s člankom 16. stavkom 10. Zakona o elektroničkim komunikacijama (Narodne novine, br. 73/08, 90/11, 133/12, 80/13, 71/14 i 72/17) i člankom 11. stavkom 1. točkom 8. podtočkom c. Statuta Hrvatske regulatorne agencije za mrežne djelatnosti (Narodne novine, broj 11/19), Vlada Republike Hrvatske je na sjednici održanoj \_\_\_\_\_\_\_\_\_\_\_\_\_\_ 2020. godine donijela

**O D L U K U**

**o davanju prethodne suglasnosti predsjedniku Vijeća Hrvatske**

**regulatorne agencije za mrežne djelatnosti za opterećenje imovine**

**Hrvatske regulatorne agencije za mrežne djelatnosti**

**I.**

Daje se prethodna suglasnost predsjedniku Vijeća Hrvatske regulatorne agencije za mrežne djelatnosti, za opterećenje imovine Hrvatske regulatorne agencije za mrežne djelatnosti, u iznosu od 2.819.007,49 eura u kunskoj protuvrijednosti, a u skladu sa zahtjevom koji je dostavila Hrvatska regulatorna agencija za mrežne djelatnosti aktom, klase: 344-08/15-07/01, urbroja: 376-08-20-28, od 21. veljače 2020. godine.

**II.**

Ova Odluka stupa na snagu danom donošenja.

Klasa:

Ur.broj:

Zagreb,

Predsjednik

mr. sc. Andrej Plenković

**O B R A Z L O Ž E N J E**

 Arbitražni postupak, koji se vodio pred Međunarodnim centrom za rješavanje investicijskih sporova (ICSID), u predmetu pružanja poštanskih usluga u Republici Hrvatskoj do 2015. godine, u razdoblju liberalizacije poštanskih usluga i načinu postupanja nadležnih tijela Republike Hrvatske (predmet broj: ARB15/5), na temelju bilateralnog Ugovora o poticanju i uzajamnoj zaštiti ulaganja između Republike Hrvatske i Kraljevine Nizozemske, završio je na način da je arbitražni sud u cijelosti odbio zahtjev tužitelja B3 Croatian Courier Cooperatief U.A. za isplatu traženog iznosa. Međutim, arbitražni sud je naložio Republici Hrvatskoj da tužitelju nadoknadi troškove arbitražnog postupka, u ukupnom iznosu od 554.616,31 USD i 3.659.607,49 eura.

U skladu s nalogom arbitražnog suda Državno odvjetništvo Republike Hrvatske zatražilo je, 13. prosinca 2019. godine, od Hrvatske regulatorne agencije za mrežne djelatnosti (u daljnjem tekstu: HAKOM) izvršenje dijela arbitražnog pravorijeka koji se odnosi na HAKOM, budući da je Ministarstvo mora, prometa i infrastrukture u međuvremenu podmirilo dio troškova arbitražnog postupka, u iznosu od 554.616,31 USD i 840.600,00 eura, odnosno 10.000.000,00 kuna u kunskoj protuvrijednosti. Naime, preostali dužni iznos od 2.819.007,49 eura, odnosno 21.014.615,52 kuna, obvezan je podmiriti HAKOM, u skladu sa Sporazumom sklopljenim između Ministarstva mora, prometa i infrastrukture i HAKOM-a, od 16. siječnja 2020. godine, klase: 344-08/15-07/01, urbroja: 376-08-20-24.

Sredstva za podmirenje ove obveze nisu bila planirana Financijskim planom HAKOM-a za 2020. godinu te je HAKOM nakon provedene javne rasprave donio Odluku o Izmjenama i dopunama Financijskog plana HAKOM-a za 2020. godinu, kako bi predsjednik Vijeća HAKOM-a, u skladu s člankom 11. Statuta HAKOM-a (Narodne novine, broj 11/19), mogao odlučiti o opterećenju imovine HAKOM-a u visini navedenih sredstava.

Budući da opterećenje imovine HAKOM-a u konkretnom slučaju prelazi iznos od 8.000.000,00 kuna, utvrđen člankom 11. stavkom 1. točkom 8. podtočkom c. Statuta HAKOM-a, HAKOM je obvezan na temelju članka 16. stavka 10. Zakona o elektroničkim komunikacijama (Narodne novine, br. 73/08, 90/11, 133/12, 80/13, 71/14 i 72/17) pribaviti prethodnu suglasnost Vlade Republike Hrvatske.

Slijedom navedenog, predlaže se donošenje predmetne odluke.